dh-unibe/image-text_koenigsfelden-charters-post-1500 huggingface dataset:
In biwaͤsen jungkhˀ Ludwig Zechenders, schulths ze Arow, Uͦlrich am Buͤls, althoffmeistˀ ze Kungsfeldn̄,
Cuͦnrad Widmer, pfruͤnder daselbs, Hans Killchhˀ von Villingen, und min, Ruͦdolff Niesszlis, hoffmeistˀ,
hand, Uͦlrich Lener, Werna Stilli und Fridli Mùszlerˀ, all von Stilli, ✳ unsˀn gnedigen frown̄ von Kùngsfeld̄
ir guͦt in Ital mit holtz, vaͤld, wun, weid, wasser und wasserrùnsen und sunder mit aller raͤchtung,
nutzung und zuͦgehoͤrt, als ir vorvarn un̄ si das von
alter
harbracht, inngehept und genossen hand,
oben an des ersamen, wisen Niclawsen Frikers, jetz statschriber ze Bern, matten gelegen, ze kouffen gebn̄
umb hundˀt zwentzig und fùnff guldin. ✳ ✳ also das es lechen von der herschafft Schenkenberg und sust
fry, ledig eigen und von menklichem unbekumbert und unansprechig sye und sin soͤlle. ✳ und sol die bezalung uff sant Martins tag naͤchstkùnfftig odˀ achttag darnäch ungevarlich än zins beschechn̄.
oder ob die bezalun̄g nit beschech uff die obgen̄t₎ zil, davon saͤchs guldin un̄ ein ort
zins
und danenhin
jerlich uff sant Martins tag ze widerkouff und losun̄g und inen darumb guͦt sichˀ besorggnùsse nàch
soͤllichˀ zins raͤcht, sit und gewonheit ✳ näch ir notturfft uffrichten. ✳ und die von Stilli soͤllend unsˀm hˀn
von Baldegg soͤllich lechen nach dero innhalt, notturfft und gewonheit uffgebn̄ und bitten, ✳ ùnsˀn frown̄
oder irˀn amptlùtten an ir statt zelichn̄, ✳ ✳ wrd abrˀ unsˀn egent₎ frown̄ oder denen als vorstàtt von unsˀm hnˀ von
Baldegg nit gelichn̄, soͤlt an disem kouff des bodens halb nit ✳ sundˀ umb den nutz disz kùnfftig jär, was der genant
schulthēs und Hans Kilhˀ sprechen, inen dafùr ze gebn̄ schuldig sin, ✳ wirt abrˀ unsˀn frown̄ also gelichn̄ damit
der kouff bestätt und bestän ✳ sol ✳ von den von Stilli ✳ unsˀn frown̄ ✳ wo und wie das billich ist, nach aller notturfft
gevˀtigot ✳ und die alten lechenbrieff und all andˀ gewarsami, so si darumb inne hand, hˀus gevolgen und gebn̄
werdn̄, ✳ mit urkùnd diser beyalzedel, zwen von von wort ze wordt glich lutend, uszeinandˀn geschnitten und
geben uff sant Johans tag ze sunwendn̄ anno ꝫcꝭ lviiij.
Königsf. 709 / 01
zedel ✳
kouff ✳ von den von Stilli
umb die matten in Ital
Staatsarchiv
AARGAU
Italenn
✳
Nͦ✳ 3 ✳
✳ K ✳
B ✳ 10 ✳